Tale holdt d. 5. marts 2016 på Fisketorvet i Frederikshavn som afslutning på en demonstration arrangeret af de syriske kurdere der gik i et ganske hørligt optog med herligt oplysende bannere med alvorstunge budskaber om dødsofre for tyrkiske terrorbomber men også med udtrykte fremtidshåb, som taktfaste råbekor gjaldede ud over gågadens hustage.

---

Kære alle demonstrationsdeltagere. Det er en flot demonstration vores kurdere har fået lavet på den korte tid der var.

Formålet er altså at fortælle alle andre mennesker i verden om de kurdiske landsmænds lidelser med døde og sårede bombeofre. Vore frederikshavnske kurdere har erfaret det fra deres slægtninge i Efrin-området, vore kurdiske flygtninges hjemstavn i det nordlige Syrien. Den ugelange bomberegn var affyret fra artilleri på den tyrkiske side af grænsen.

Det er blot endnu et eksempel på, hvordan de kurdiske mindretal er blevet kastebold i et magtspil imellem mange forskellige rivaliserende magter, som ikke har meget at lade hinanden høre af og ofte lader hånt om folkeretten og FNs regler og redskaber for fredelig konfliktløsning.

Jeg vil gerne være konstruktiv og se fremad.

OG alligevel - for i 1980erne, hvor de fleste af os i Europa frygtede at kaprustningen på atombomber mellem NATO-blokken og Sovjetblokken ville ende i menneskehedens udslettelse, - da sagde fredsaktivisten Jens Thoft, at lakmusprøven på en reel fredsbevægelse var, at man var i stand til at anskue en konflikt upartisk, i et fugleperspektiv. Og at det indebar, at man turde kritisere sine egne statslederes og alliancepartneres politik.

Derfor nu en undtagelse.

Den amerikanske samfundsanalytiker, Robert Kennedy junior, skriver om hvorfor folk i Mellemøsten er imod at USA blander sig: Det er **ikke** fordi folk I Mellemøsten hader vores frihedsrettigheder. Araberne hader os fordi vi har forrådt vore egne amerikanske frihedsidealer igennem vores opførsel i Mellemøsten. (findes link på FB-siden ”Aldrig Mere Krig”)

Men vi gør jo det samme her i Danmark, når vi nu igen engang straks siger ja til amerikanernes ønske om at bombe ISIS – denne gang også i Syrien? ISIS er jo blot et monster som vi igennem vores deltagelse i Irakkrigen før og nu, selv har været med til at danne grobunden for igennem en ensidig støtte til Malakis irakiske shiabaserede styre, der undertrykte sunnimuslimer. Jeg længes efter at danske politikere vil erkende det - i stedet for bevidstløst at bombe løs og velvidende, at de danske bomber også vil ramme civile syrere i ISIS-områder og derved blot provokere flere sunnimuslimer til at tilslutte sig ISIS og accelerere i en ond spiral.

Ja nu gør jeg mig måske upopulær hos jer kurdere, som kommer fra Syrien, hvor YPG-styret i jeres område er indgået i en alliance med USA, fordi USA har brug for jeres modige krigere til at gøre det beskidte og dødsensfarlige arbejde med at bekæmpe ISIS på landjorden, og som andre ikke tør.

Kurderne er således nødvendige for USA og allierede som Danmark. Derfor må I have god grund til at forvente USA's støtte til endelig at sikre jer frihed i en selvstændig kurdisk stat med fred og velfærd - eller i det mindste et lokalt selvstyre garanteret af FNs Sikkerhedsråd.

USA, England og Frankrig har forrådt kurderne mange gange og til andre tider manipuleret igennem en del og hersk-politk. Vi må oprigtigt håbe at det ikke sker nu igen. Og at amerikanske ledere snart bliver trætte af at se deres NATO-allierede, tyrkiske Erdogan spille et tykt infamt dobbeltspil og støtter ISIS gennem at lade ISIS transportere deres olieeksport igennem Tyrkiet. Og dertil at tillade de våbenleverancer ISIS skaffer sig for olieindtægterne. Men USA er jo selv verdens største våbeneksportør - ikke mindst til Mellemøsten. Hvem bruger i dag disse våben i dag? Den tidligere chef for FNs flygtningearbejde Peter Nobel har sagt: ”Bagved enhver flygtning står en våbenhandler”.

Men Erdogan bliver jo desværre i øjeblikket styrket af, at et snæversynet flertal blandt de europæiske landes ledere - frem for at leve op til deres asylforpligtelser, som de sagtens kan, hvis man blot vil samarbejde om en solidarisk fordeling i EU-regi, - så åbenbart hellere vil bruge milliarder til at bestikke det korrupte tyrkiske Erdogen-regime til at stoppe desperate krigsflygtninge inden de når i sikkerhed i EU-landene. Jeg hører i øjeblikket, at flygtninge fra Syrien der opholder sig i Tyrkiet føler at vilkårene der bare bliver dårligere.

Men vores regering lukker jo bare øjnene og lader således tværtimod fremover familier til flygtninge med midlertidig opholdstilladelse vente hele 3 år i Tyrkiet og andre nabolande, eller værre endnu - i krigshelvedet i Syrien, som jo netop er årsagen til at vi demonstrerer her i dag.

Ja så forfaldt jeg alligevel til at bruge min taletid til kritik.

Derfor vil jeg så i stedet bede alle selv læse denne splinternye bog med titlen International konfliktløsning, der er skrevet af fredsforskeren Isabel Bramsen, Jørn Boye Nielsen og Vibeke Vindeløv og udgivet på forlaget Samfundslitteratur.

Jeg læser fra omslaget her, at denne bog, International konfliktløsning bygger på at:

Konflikter er et livsvilkår

Det er vigtigt at forstå ”den andens perspektiv” (altså ”fjendens”)

Det er volden og de voldelige strukturer, der er problemet – ikke ”den anden” (altså ikke ”fjenden” i sig selv)

Der er andre muligheder end ”flugt eller kamp” og ”tab eller vind”.

Der er altid en gensidig afhængighed mellem parter i konflikt.

Fred er både målet – og vejen – og fred må således skabes med fredelige midler.

Færdigheder i konstruktiv konfliktløsning er nødvendige.

Ja, men for at gøre fredelige konfliktløsninger holdbare, så vi i det lange løb undgår tilbagefald til fysisk vold med krig og undertrykkelse; så må vi have skrevet endnu en bog, om hvordan vi forebygger, at de nævnte voldelige strukturer kan udvikle sig. Og der mener jeg, at vi først og fremmest må arbejde for at undgå ulighedens strukturelle økonomiske vold som vi især ser under løssluppen og korrupt kapitalisme.

Men vi må også arbejde for at overvinde uvidenhedens, snæversynets og diskriminationens kulturelle vold.

Og jer med flygtningebaggrund I kender jo både strukturel og kulturel vold bedre end os der altid har boet i puslingelandet Danmark, der stadig helst vil hygge sig i smug.

Ønsker vi på sigt at opnå at leve i fred og fællesskab, så må vi nok allesammen opfatte os selv, som medansvarlige for den verden vi har til fælles, altså må vi ikke bare se os selv som kurdere og danskere, arabere osv , men også sammen udvikle os til at blive verdensborgere.

Tak for jer kurderes tålmodighed og jeg beklager at mine danske ord kræver mindst en bestået danskprøve 3. Men jeg lægger mit talepapir på Dialog på Frederikshavn Lokalradio’s netside sammen med alle de optagne taler til jeres senere aflytning. Og så er I sikkert velkomne til at søge hjælp hos jeres dansklærere eller venligboere for at få oversat og tolket til letforståeligt dansk.

Også tak til alle jer andre som er mødt op i solidaritet med vores bekymrede og lidende kurdere. Det gælder både andre nye frederikshavnere med flygtningebaggrund og indfødte som mig. Skulle flere demonstrationer blive nødvendige så håber jeg, at det så kan blive solidariske fredsdemonstrationer på vegne af alle vore flygtninge og for os alle sammen.

Tak for fremmødet. Vi ses i Venligboerne Frederikshavn i den kommende tid. (ah)